CELEX: 62020TN0750
Language: lt
Date: 2020-12-18 00:00:00
Title: Byla T-750/20: 2020 m. gruodžio 18 d. pareikštas ieškinys byloje Correia / EESRK

2021 2 15   
            
            
               LT
            
            
               Europos Sąjungos oficialusis leidinys
            
            
               C 53/56
            
         
      2020 m. gruodžio 18 d. pareikštas ieškinys byloje Correia / EESRK
      
      (Byla T-750/20)
      (2021/C 53/73)
      Proceso kalba: prancūzų
      
         Šalys
      
      
         Ieškovė: Paula Correia (Woluwe-Saint-Étienne, Belgija), atstovaujama advokačių L. Levi ir M. Vandenbussche
      
         Atsakovas: Europos ekonomikos ir socialinių reikalų komitetas
      
         Reikalavimai
      
      Ieškovė Bendrojo Teismo prašo:
      
                  —
               
               
                  pripažinti ieškinį priimtinu ir pagrįstu;
               
            atitinkamai:
      
                  —
               
               
                  panaikinti 2020 m. balandžio 8 d. EESRK sprendimą, kuriuo buvo atmestas prašymas atkurti ieškovės karjerą ir, jei reikia, panaikinti implicitinį sprendimą atmesti 2020 m. lapkričio 8 d. skundą;
               
            
                  —
               
               
                  priteisti iš EESRK sumokėti darbo užmokesčio nepriemoką ir išvestines finansines išmokas, pridėjus delspinigius, atitinkančius Europos Centrinio Banko palūkanų normą, padidintą dviem punktais;
               
            
                  —
               
               
                  priteisti iš EESRK sumokėti 2 000 EUR sumą neturtinei žalai atlyginti;
               
            
                  —
               
               
                  priteisti iš atsakovo visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas procesinių garantijų, įtvirtintų Europos Sąjungos pagrindinių teisių chartijos (toliau – Chartija) 41 straipsnyje, ir nediskriminavimo principo pažeidimu. Ieškovė teigia, kad tai, kaip Europos ekonomikos ir socialinių reikalų komitetas (EESRK) priima sekretoriatų grupių laikinųjų tarnautojų paaukštinimo ir kategorijos keitimo sprendimus, pažeidžia Chartijos 41 straipsnyje įtvirtintas procesines garantijas. Taip yra priimti visi ieškovės paaukštinimo ir kategorijos keitimo sprendimai nuo jos įsidarbinimo. Ieškovė tvirtina, pirma, kad šie sprendimai yra nemotyvuoti, ir, antra, kad jokiame tekste, bendrame sprendime ar komunikate nėra nurodyti kriterijai, į kuriuos atsižvelgiama ir kurie taikomi sprendžiant, kurie laikinieji tarnautojai bus paaukštinti ar kurių kategorija bus pakeista.
               
            
                  2.
               
               
                  Antrasis ieškinio pagrindas grindžiamas teisinio saugumo principo pažeidimu. Ieškovė mano, kad nors EESRK tikrai turi diskreciją nustatyti Kitų Europos Sąjungos tarnautojų įdarbinimo sąlygų 10 straipsnio taikymo kriterijus ir tvarką, šie kriterijai ir tvarka turi užtikrinti Sąjungos teisėje reikalaujamą numatomumą. Tačiau reikia konstatuoti, kad jie to neužtikrina, nes nėra kriterijų ir ypač aiškių ir skaidrių kriterijų, leidžiančių laikiniesiems tarnautojams žinoti, kaip ir kokiomis sąlygomis, sudarant papildomą susitarimą, jie bus paaukštinti ar bus pakeista jų kategorija.
               
            
                  3.
               
               
                  Trečiasis ieškinio pagrindas grindžiamas akivaizdžia vertinimo klaida, nes sprendime pakeisti ieškovės kategoriją tik tris kartus nuo 2004 m. yra padaryta akivaizdi vertinimo klaida, net jei reikėjo atsižvelgti į EESRK nusistovėjusioje praktikoje taikomus kriterijus.
               
            
                  4.
               
               
                  Ketvirtasis ieškinio pagrindas grindžiamas rūpestingumo pareigos pažeidimu. Ieškovė mano, kad nebuvo atsižvelgta į jos interesus, kai darbo sutartis sudaryti įgaliota tarnyba jai įsidarbinant nusprendė, kurie tarnautojai bus paaukštinti ar kurių kategorija bus pakeista.